Beamptes wat bedrieglik eis, nou ondersoekFotorter illustrasie. (Foto: Maroela Media) Die departement van maatskaplike ontwikkeling gaan nou ŉ ondersoek loods na die byna 6 000 werkers in die staatsdiens wat glo bedrieglik vir die R350-noodtoelae geëis en die geld ontvang het. In antwoord op ŉ skriftelike navraag deur die DA in die parlement, het Lindiwe Zulu, minister van maatskaplike ontwikkeling, aangedui dat haar departement saam met die polisie en die nasionale vervolgingsgesag werk om die 5 812 sake te ondersoek waardeur werkers in die staatsdiens voordeel uit die noodtoelaag getrek het. Die toelaag is net in Mei 2020 bedrieglik uitbetaal, maar het belastingbetalers R5,8 miljoen uit die sak gejaag. Die noodtoelaag is oorspronklik in 2020 ingestel om Suid-Afrikaners by te staan wat finansieel lamgelê is deur die Covid-19-pandemie en die inperkingsmaatreëls wat ingestel is. In haar antwoord sê Sisulu die Suid-Afrikaanse Agentskap vir Maatskaplike Sekerheid (Sassa) wil teen 30 September sien dat dissiplinêre stappe teen betrokke amptenare gedoen word en dat kriminele klagtes teen dié aanhangig gemaak word wat hulle skuldig gemaak het aan bedrog. Die DA het die ondersoek verwelkom en gesê die party sal voortgaan om die nodige druk uit te oefen om te verseker dat dié wat bedrieglik voordeel getrek het uit die noodtoelae, aan die pen ry.